b'\n_START_ARTICLE_\nKrone-is\n_START_PARAGRAPH_\nKrone-is, egentlig Diplom Krone-Is, er en iskrem som ble lansert i 1953 av isprodusenten Meierienes Fellesfabrikk A/L under varemerket Slotts-Is fra T\xc3\xb8nsberg. Slotts-Is var en del av den sammenslutningen som i dag heter Diplom-Is. Diplom-Is selger rundt 30 millioner Krone-is hvert \xc3\xa5r._NEWLINE_Isen het opprinnelig \xc2\xabDiplomat\xc2\xbb, og kostet i begynnelsen 75 \xc3\xb8re. Navnet \xc2\xabKrone-Is\xc2\xbb fikk den alt i 1954. Dette navnet er siden kopiert av flere. Navnet fikk isen fordi det passet til produsentnavnet, som hadde en kongekrone i sitt symbol og fordi st\xc3\xb8rrelsen p\xc3\xa5 isen i et st\xc3\xb8rre spesialbestilt parti ble \xc3\xb8ket for \xc3\xa5 kunne forsvare en rund sum, nemlig 1 kr. Det var i T\xc3\xb8nsberg, under salget av dette partiet med is til 1 kr. at isen skal ha f\xc3\xa5tt kallenavnet "Krone-is". "Det var disse sammentreffene som ga den navnet. I mange \xc3\xa5r etterp\xc3\xa5, fra 1955 til 1970, kostet faktisk isen \xc3\xa9n krone", forteller oppfinneren av isen, Finn Witters\xc3\xb8. Navnet oppstod alts\xc3\xa5 ikke bare p\xc3\xa5 grunn av prisen, som riktignok var 1 krone i hele 15 \xc3\xa5r, fra 1955 til 1970. Diplom-is produserer isen i utgavene jordb\xc3\xa6r og sjokolade hvor sjokoladeutgaven ogs\xc3\xa5 har hakkede n\xc3\xb8tter p\xc3\xa5 toppen. I 2013 produseres en jubileumsutgave med bringeb\xc3\xa6r- og bl\xc3\xa5b\xc3\xa6rsaus og hvit sjokolade. Hennig-Olsen iskremfabrikk produserer krone-is i variantene jordb\xc3\xa6r, sjokolade og Non Stop, Tidligere varianter av krone-is har v\xc3\xa6rt krokan og pistasj.'